Ίσες αποστάσεις τόσο από τον ΣΥΡΙΖΑ όσο και από τη Νέα Δημοκρατία θα πρέπει να έχει η Κεντροαριστερά σύμφωνα με τον πρόεδρο του Κινήματος Δημοκρατών Σοσιαλιστών Γιώργος Παπανδρέου και αναφορικά με τις δικές του ευθύνες για την οικονομική κατάσταση της χώρας τόνισε ότι θα έπρεπε να είχε επιμείνει περισσότερο στο δημοψήφισμα του 2011.

Μιλώντας στον ραδιοσταθμό ΠΑΡΑΠΟΛΙΤΙΚΑ 90,1, επανέλαβε ότι η Κεντροαριστερά χρειάζεται έναν νέο μεγάλο φορέα, στον οποίο έχουν χώρο όλα τα κόμματά της.

Για το θέμα της ηγεσίας, ο κ. Παπανδρέου άφησε ανοικτό το ενδεχόμενο να χρειαστούν νέες διαδικασίες από τη βάση, σημειώνοντας ότι δεν θέτει θέμα ηγεσίας στο ΠΑΣΟΚ.

«Οι εκλογές δεν είναι λύση, όμως, εάν δεν μπορεί να διαχειριστεί την κρίση ο Αλέξης Τσίπρας τότε θα πρέπει να αλλάξει η κυβέρνηση», δήλωσε και έκανε λόγο και για εθνική συνεννόηση, στο πλαίσιο των πολιτικών λύσεων που πρέπει να αναζητηθούν για τη χώρα.

«Έπρεπε να είχα επιμείνει στο δημοψήφισμα του 2011. Σίγουρα θα το κερδίζαμε. Έπρεπε να είχα επιμείνει περισσότερο», δήλωσε για τις δικές του ευθύνες, ενώ επεσήμανε ότι «η Κεντροαριστερά πρέπει να έχει ίσες αποστάσεις, τόσο από τον ΣΥΡΙΖΑ, όσο και από τη ΝΔ».